Aske Bentzon

Aske Sebastian Bentzon (født 22. juli 1955) er en dansk musiker, komponist, producer og TV-skuespiller.

Som skuespiller er han kendt som figuren Aske, der medvirkede i børne-TV serierne Bamses Billedbog og Bamses Julerejse. Han skrev også musikken til serierne og har også skrevet musik til TV 2's julekalendre.

Karriere 

I 1973, som 17-årig, var Aske Bentzon medstifter af det danske latin-funk orkester Buki Yamaz, bl.a. sammen med sin et år yngre stedbror, Kasper Winding. Da Winding forlod gruppen efter kort tid, blev Bentzon den egentlige leder og hovedkomponist i Buki Yamaz. Dette orkester vakte opsigt i det københavnske koncertmiljø pga. musikernes unge alder og deres veludviklede musikalitet og færdigheder.

Efter tre album og mange koncerter med Buki Yamaz, valgte Bentzon at forlade gruppen i 1978, for at hellige sig sit solo-album Badminton. Albummet udkom i 1979 med bidrag fra næsten alle Buki Yamaz-musikerne samt en række gæster, som Niels-Henning Ørsted Pedersen, Palle Mikkelborg og Michael Elo. Dette album har fået kultstatus, og regnes i dag for at være et kunstnerisk mesterværk af mange aktører i musikbranchen.

I 1982 var Bentzon fast medvirkende i børneprogrammet Døren går op – den direkte forløber til Bamses Billedbog, som startede i midten af 1980'erne, hvor han videreudviklede den hvidklædte person Aske. Ud over at medvirke som skuespiller, komponerede Bentzon også musikken til programmerne sammen med sin svoger Jan Rørdam. De to har komponeret og produceret musik til Alberte Windings soloplader.

I midten af 1990'erne var han medkomponist på TV 2's populære julekalendere Alletiders Jul og Alletiders Nisse.

Efter julekalenderen Bamses Julerejse valgte Aske Bentzon i 1996 at trække sig fra serien om Bamse, da han ønskede at hellige sig musikken.

I 2011 udsendte Aske Bentzon sit andet soloalbum Talking Sounds - 32 år efter debutalbummet Badminton.

Privatliv 
Han er søn af jazzpianisten Adrian Bentzon og forfatteren Lulu Gauguin. Han er halvbror til sangerinden Alberte Winding og koregrafen Adelaide Bentzon, samt stedbroder til Kasper Winding.

Aske Bentzon er gift med amerikanskfødte Julie Bentzon, som han har to børn med.

Diskografi

Solo 
 1979 – Badminton
 2011 – Talking Sounds

Med Buki Yamaz 
 1975 – Buki Yamaz
 1976 – Segundo
 1977 – Trille synger Sørens sange
 1978 – Live

Badminton:
Udgivet som LP på KMF (ROLP 6572), 1979
Optaget og mixet 1978/79 i Werner Studio, København
Engineers: Werner Scherrer & Michael Bruun
Produceret af Aske Bentzon & Henrik Bødtcher for Great Dane Music Productions
Mastered hos Utopia, London
Cover art: Thomas Winding
Cover design: Per Holten
Fotos: Steen Larsen

Indhold:
A1) Nothing can stop me now (A. Bentzon/G. Nicklin) (4:11)
A2) Honolulu (A. Bentzon/J. Friis) (2:50)
A3) Badminton (A. Bentzon) (4:08)
A4) Carnival Theme (A. Bentzon) (3:48)
A5) Mornings (A. Bentzon) (4:23)
B1) Googa (A. Bentzon) (4:41)
B2) You're a song (A. Bentzon/J. Friis) (2:54)
B3) Funky shuffle (A. Bentzon) (3:22)
B4) Amazed (A. Bentzon) (3:45)
B5) June special (A. Bentzon) (3:51)

Medvirkende:
Aske Bentzon - akustisk guitar, lyricon, piano, fløjter, percussion, steel drums, Fender rhodes
Ben Besiakov - keyboards, piano, Fender rhodes, Arp synthesizer
Henrik Bødtcher - Fender Precision bas
Moussa Diallo - Fender Telecaster bas
Michael Elo - vokal
Michael Friis - Mørch fretless bas
Palle Mikkelborg - flygelhorn, trompet
Jesper Nehammer - sopran sax, tenor sax
Klavs Nordsø - congas, bongos, percussion
Mikkel Nordsø - elguitar, lead guitar, Pipa
Niels Henning Ørsted Pedersen - akustisk bas
Jeppe Reipurth - trommer, percussion
Bo Stief - Fender fretless jazz bas
Peter Svarre - piano, blæser arr.
Kasper Winding - trommer, percussion, Yamaha poly, piano, Moog
Kim Yarbrough - Fender jazz bas

Talking Sounds:
Udgivet som CD på ArtPeople (APCD 60302), 2011
Engineer: Mads Nilson
Mixet af Aske Bentzon og Jørgen Knub
Band indspilninger: Timeless Recording Mastering
Cover idé: Aske Bentzon
Cover art: Rasmus Funder
Foto: Julie Wolsk Bentzon og Aske Bentzon

Indhold:
1) Aorta (3:29)
2) Jazzclub, Montmartre Early Reflections (6:58)
3) Voyager 1 (5:55)
4) Gut Brain (5:55)
5) Indre by kl. 3 (7:17)
6) Corners (5:06)
7) Instant Mañana (7:31)
8) Things to Remember (4:23)

Medvirkende:
Aske Bentzon - alt sax, effektkeyboards, effekter, guitar
Ben Besiakov - Fender rhodes, orgel
Moussa Diallo - bas
Klaus Menzer - trommer, percussion
Mikkel Nordsø - elguitar, akustisk guitar

Fodnoter

Eksterne henvisninger 
 

Skuespillere fra Danmark
Fløjtenister fra Danmark
Guitarister fra Danmark
Komponister fra Danmark
Danskere i 1900-tallet
Aske